14. V nadväznosti na Lamfalussyho proces: systém dohľadu v budúcnosti (
- Pred začiatkom hlasovania o odseku 2 písm. c) prílohy:
Ieke van den Burg
pomocná spravodajkyňa. - Vážený pán predsedajúci, na základe aktuálneho vývoja sme sprísnili text v ústnom pozmeňujúcom a doplňujúcom návrhu o systémoch ochrany vkladov a ten teraz znie "výbory tretej Lamfalussyho úrovne môžu prijímať rozhodnutia o spravodlivom..." Prepáčte, citujem nesprávny bod.
Tento je o kvalifikovanej väčšine vo výboroch tretej úrovne. Tento text sa prispôsobuje tomu, čo treba urobiť, aby sa zaručilo, že hostiteľské členské štáty budú mať dôležité slovo v rámci skupinového dohľadu, a znie: "výbory tretej Lamfalussyho úrovne prijímajú rozhodnutia na základe spravodlivého a primeraného systému hlasovania kvalifikovanou väčšinou, ktorý zohľadňuje relatívnu veľkosť finančného sektora a HDP jednotlivých členských štátov, ako aj systémový význam finančného sektora pre členský štát." Od tohto bodu je text rovnaký.
Predsedajúci
Pani van den Burgová, ak sa nemýlim, myslím, že ste neprečítali správny text.
Ieke van den Burg
pomocná spravodajkyňa. - Pán predsedajúci, je to druhý text. Bol naozaj o systémoch ochrany vkladov. Pokúsili sme sa o sprísnenie súčasného textu tým, že požiadame o to, aby boli tieto pravidlá Európskej únie "naliehavo revidované s cieľom zabrániť arbitráži medzi úrovňami ochrany v členských štátoch, čo by mohlo zvyšovať nestálosť a podkopávať finančnú stabilitu, a nie zvyšovať bezpečnosť a dôveru vkladateľov". Text potom hovorí, že by mali zaručiť aj rovnaké podmienky pre finančné inštitúcie. Ospravedlňujem sa za to.
(Parlament súhlasil s prijatím oboch ústnych pozmeňujúcich a doplňujúcich návrhov.)
- Pred hlasovaním o pozmeňujúcom a doplňujúcom návrhu 8:
Daniel Dăianu
pomocný spravodajca. - Vážený pán predsedajúci, vzhľadom na horúčkovitú snahu členských štátov EÚ o záchranu bankového systému, nie však dostatočne koordinovaným spôsobom, sa domnievame, že je rozumné predniesť tento pozmeňujúci a doplňujúci návrh. Stojí v ňom: "keďže si narastajúca cezhraničná povaha bankovníctva v Európe a potreba reagovať koordinovaným spôsobom na nepriaznivé otrasy, ako aj potreba riešiť účinne systémové riziká, vyžadujú obmedzenie rozdielov medzi vnútroštátnymi režimami členských štátov v maximálnej možnej miere, keďže je potrebné prejsť nad rámec štúdií, ktoré už vypracovala Európska komisia v tomto smere, a čím skôr zmeniť a doplniť smernicu 94/19/ES, aby sa zabezpečila rovnaká úroveň ochrany bankových vkladov v celej Európskej únii s cieľom zachovať finančnú stabilitu a dôveru vkladateľov a s cieľom zabrániť narušeniu hospodárskej súťaže."
(Parlament súhlasil s prijatím ústneho pozmeňujúceho a doplňujúceho návrhu.)
